Կ. Հակոբյան – Իմ այս վերջին այցի ժամանակ Լոս Անջելեսում հանդիպեցի մարդկանց, որոնք նույն այս մտահոգություններն ունեն: Եղա «Ասպարեզ» օրաթերթի խմբագրատանը։ Գլխավոր խմբագրի՝ Ափո Պողիկյանի հետ շատ կարճ զրույցից արդեն պարզ էր, որ Սփյուռքում ապրող մի մտավորական է, որն ունի դեպի Հայաստան ուղղված հայացք և հայանպաստ հստակ համոզմունքներ։ Օրինակ, բացեցի թերթը և կենտրոնական էջում խոշոր տառերով գրված էր. «Արցախը Հայաստան է»: Բայց դա ցավոք, անհատական, այլ ոչ թե համընդհանուր հայեցակետ է: Հանդիպեցի նաև Ամերիկայի արևմտյան հատվածի Համազգայինի նախագահ՝ Սեդա Սիմոնյանին, որը նույն այդ մոտեցումով է ազգային խնդիրներին անդրադառնում: Ծանոթացա Էդվարդ Մսրլյանի հետ, որը բազմակողմանի ու լայն հետաքրքրությունների տեր, ազգային հարցերով մտահոգ, Հայաստանի ապագային միտված առաջադեմ հայացքների տեր մտավորական է: Իմ կարծիքով, այս որակի մարդիկ էլի կան, որոնց հիմնական նպատակը արժանապատիվ հայրենիք ունենալն է: